DECIZIA COMISIEI
din 19 iunie 2008
de stabilire a contribuției financiare comunitare la cheltuielile efectuate în contextul măsurilor de urgență luate pentru a combate febra catarală ovină în Portugalia în 2004 și 2005
[notificată cu numărul C(2008) 2756]
(Numai textul în limba portugheză este autentic)
(2008/467/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3),
întrucât:
(1)
În 2004 și 2005, în Portugalia au apărut focare de febră catarală ovină. Apariția acestei boli a reprezentat un risc grav pentru efectivele de animale din Comunitate.
(2)
Pentru a preveni răspândirea bolii și pentru a contribui la eradicarea acesteia în cel mai scurt timp posibil, Comunitatea ar trebui să contribuie financiar la cheltuielile eligibile suportate de statele membre în cadrul măsurilor de urgență luate pentru a combate boala, astfel cum se prevede în Decizia 90/424/CEE.
(3)
Decizia 2005/660/CE a Comisiei din 15 septembrie 2005 privind o contribuție financiară comunitară în contextul măsurilor de urgență luate pentru combaterea febrei catarale ovine în Portugalia în 2004 și 2005 (2) a acordat Portugaliei din partea Comunității o contribuție financiară la cheltuielile efectuate în contextul măsurilor de urgență luate pentru combaterea febrei catarale ovine în 2004 și 2005.
(4)
Decizia 2005/660/CE a prevăzut acordarea unei prime tranșe de 1 000 000 EUR, sub rezerva rezultatelor inspecțiilor efectuate de Comisie la fața locului.
(5)
În temeiul respectivei decizii, restul sumei reprezentând contribuția financiară comunitară urmează să fie plătit pe baza cererilor depuse de Portugalia la 9 noiembrie 2005, 14 noiembrie 2005 și 28 aprilie 2006.
(6)
Decizia 2006/78/CE a Comisiei din 31 ianuarie 2006 privind o contribuție financiară comunitară la implementarea unui studiu epidemiologic și a unor măsuri de supraveghere a febrei catarale ovine în contextul măsurilor de urgență luate pentru combaterea febrei catarale ovine în Portugalia în 2004 și 2005 (3) a acordat Portugaliei din partea Comunității o contribuție financiară la cheltuielile efectuate în contextul măsurilor de urgență luate pentru combaterea febrei catarale ovine în 2004 și 2005.
(7)
Decizia 2006/78/CE a prevăzut acordarea unei prime tranșe de 600 000 EUR, sub rezerva rezultatelor controalelor efectuate de Comisie la fața locului.
(8)
În temeiul respectivei decizii, restul sumei reprezentând contribuția financiară comunitară urmează să fie plătit pe baza cererii depuse de Portugalia la 31 martie 2006.
(9)
Având în vedere cele de mai sus, este momentul să fie stabilită valoarea totală a contribuției financiare comunitare la cheltuielile eligibile efectuate, legate de eradicarea și supravegherea febrei catarale ovine în Portugalia în 2004 și 2005.
(10)
Rezultatele inspecțiilor efectuate de către Comisie, în conformitate cu normele comunitare în domeniul veterinar și condițiile de acordare a contribuțiilor financiare comunitare, arată că valoarea totală a cheltuielilor prezentate nu poate fi recunoscută ca fiind eligibilă.
(11)
Observațiile Comisiei, metoda de calcul a cheltuielilor eligibile și concluziile finale au fost comunicate Portugaliei în scrisorile din 22 mai 2007 și 10 decembrie 2007.
(12)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară comunitară către Portugalia
(1) Contribuția financiară totală a Comunității la cheltuielile legate de eradicarea febrei catarale ovine în Portugalia în 2004 și 2005, în conformitate cu Decizia 2005/660/CE, este stabilită la 645 633,30 EUR.
(2) Contribuția financiară totală a Comunității la cheltuielile legate de supravegherea febrei catarale ovine în Portugalia în 2004 și 2005, în conformitate cu Decizia 2006/78/CE, este stabilită la 417 410,02 EUR.
Articolul 2
Modalități de plată
Restul sumei reprezentând contribuția financiară comunitară se stabilește la 1 063 043,32 EUR.
Articolul 3
Destinatar
Prezenta decizie se adresează Republicii Portugheze.
Adoptată la Bruxelles, 19 iunie 2008.